Szabolcs – Szatmár – Bereg Megyei Pedagógiai Szakszolgálat Mátészalkai Tagintézménye

**4700. Mátészalka, Kazinczy u. 3-5.**

**Tel./fax: 44-312-103. E-mail:** **szatmari.szakszolg@businesstel.hu**

 **Ikt: sz.: 86 /2014 Tárgy: Beszámoló a 2013/2014-es tanévi munkáról**

Beszámoló

Intézményünk 2013. szeptemberétől a Szabolcs-Szatmár –Bereg Megyei Pedagógiai Szakszolgálat Mátészalkai Tagintézménye lett.

Fenntartónk a KLIK, üzemeltetőnk Mátészalka Város Önkormányzata.

A megyeközponti tankerülethez kerülve, a Nyíregyházán székelő székhelyintézmény vezetése végzi munkánk szakmai irányítását és koordinálását.

Szakszolgálatunk a Mátészalkai Tankerület 0-18 éves korú gyermekeit/tanulóit látja el, 58 nevelési-oktatási intézmény tartozik hozzánk.

Mátészalkán a szakszolgálat épülete a város középpontjában, jól megközelíthető helyen van. A bejárati rész állapota kritikus, balesetveszélyes. Rendelkezünk összesen három vizsgáló szobával, de szükség szerint az igazgatói iroda is több funkciót tölt be. Az adminisztrációs iroda is szűkös, az irattárat rég kinőttük, a várószoba szerepét a folyosó tölti be.

Tisztasági festés 8 éve volt.

Bútorzatunk jelenleg még megfelelő.

Tesztjeink kopottak, egyik – másik nagyon rossz állapotban van, felújításuk – bővítésük a közeljövőben elengedhetetlen.

A tankerület nevelési – oktatási intézményeinek többségében mostoha körülmények között dolgozunk, mert a helyiség más funkcióra lett tervezve, zajos, hideg, kicsi, sötét, stb. Az intézmény vezetők örülnek szolgáltatásaink helyben végzésének, s nem minden esetben tehetnek a rossz feltételekről, sokszor nincs más lehetőségük. Az intézmények többségében nincs megfelelő felszereltség sem, ezért magunkkal visszük eszközeinket. Ez számunkra nem kevés fizikai nehézségként jelentkezik, de a gyerekek számára elsődleges értékként funkcionál.

Fejlesztő eszközeink kevés számúak, többnyire rossz állapotúak.

Intézményünk rendelkezik 4 db számítógép – konfigurációval, 6 db lap – top -al, 2 db multifunkciós géppel, 2 db fénymásolóval. Minden eszközünket a korábbi fenntartó biztosította. Internet elérhetőségünk van. Nagyon hiányzik a rendszergazda, aki átnézné, rendben tartaná gépeinket, hiszen lassan leamortizálódnak.

Rendelkezünk 1 db Opel Astra személygépkocsival , mely megkönnyíti utazásunkat a munkavégzésünk helyére. A tanév elején hónapokig tankolni nem tudtunk, gond volt a biztosítási díj befizetésével, májusban sajnos elromlott, s közel egy hónapot vártunk, hogy megjavíttathassuk. Utazásunk többnyire saját gépkocsival, illetve tömegközlekedéssel történik, az utazási költségek megtérítése gyakran hónapokat csúszik.

Fogyóeszköz ellátottságunk szintén problémás volt az egész tanév folyamán. Fénymásoló papírt, írószereket időben igényeltünk, de késve és keveset kaptunk – jó részét saját költségünkön vettük meg.

Szakszolgálatunknál jelenleg 11 fő szakalkalmazott dolgozik: 1 fő mb. igazgató – logopédus, 3 fő pszichológus, 4 fő pszichopedagógus, 1 fő óvoda-fejlesztő pedagógus, 2 fő logopédus, + 1 fő pályatanácsadó, akinek a megyei központ szervezi munkáját. Mindenki rendelkezik szakvizsgával. A szakvizsgák megszerzésének költségeit többnyire önerőből fizettük.

Ebben a tanévben közoktatás vezetői pedagógus szakvizsgát szereztek a Debreceni Egyetemen:

* Szécsi Nóra pszichológus
* Kedvesné Szalma Ágnes fejlesztő pedagógus
* Dankóné Lengyel Ágota logopédus
* Mezőssy Gyöngyi logopédus.

Rácz Tímea pszichológus az ELTE- n tanácsadó szakpszichológus szakvizsgát tett.

Lemák Tímea ügyviteli alkalmazott pedagógiai asszisztens képesítést szerzett.

Intézményünk szakmai team -ja speciálisan képzett, gyermekcentrikus, pozitív emberi értékeket, tulajdonságokat átörökítő, egymásra is figyelő szakemberekből áll.

Munkánkat segíti 2 fő adminisztrációs munkatársunk, valamint 2 hetente három órában gyermekpszichiáter szakorvos. Június elejétől 1 év időtartamra napi 4 órában takarítónőt kaptunk, mindeddig ez is problémás terület volt.

1 fő pszichopedagógus munkatársunk bejelentette, hogy szeptembertől új munkahelyre távozik, más megyében. A pályatanácsadó munkatársunk más álláshelyre pályázott a Mátészalkai Tankerületben, a döntésre – kinevezésre vár.

Gyógytestnevelőnk nincs, 839 orvosi beutalóval rendelkező gyermek ellátása nem történt meg.

A korai fejlesztésre beutalt 10 gyermek ellátását intézményen kívül sikerült megszervezni (Éltes Mátyás Általános Iskola Nyírbátor, Bartimeus Védőotthon Jármi).

A járási tankerületi szakértői bizottsági tevékenységeket a munkaköri leírásunkban meghatározott óraszámban- kötelező óraszámainkon belül látjuk el.

A szűrővizsgálatokat az óvodákban, általános iskolákban helyben elvégezzük.

A nevelési tanácsadásban dolgozók heti rendszerességgel, órarendjük szerint végzik munkájukat az intézményekben és a szakszolgálat épületében.

A logopédusok munkavégzése a jogszabályok miatt is túlfeszített, mivel minden 5. életévüket betöltött óvodába járó gyermek beszédszűrését, alapvizsgálatát el kell végeznünk, s minden felvett gyermekről részletes szakvéleményt kell készítenünk. Ebben a tanévben 275 fő beszédhibás gyermek ellátását nem tudtuk megoldani, a szakemberhiány miatt. A logopédiai fejlesztést a székhelyintézményünkben tudtuk megszervezni, hiszen a hozzánk tartozó 58 nevelési – oktatási intézménybe heti rendszerességgel eljutnunk lehetetlen feladat.

A következő tanévben 927 gyermek alapvizsgálata vár ránk.

A nevelési tanácsadásban 147 gyermek ellátása maradt ki, szintén szakemberhiány miatt.

Ellátottak száma a 2013/2014- es tanévben június végéig:

* Nevelési tanácsadás: 516 fő
* Logopédiai ellátás: 152 fő.

Szolgáltatásainkra a hátrányos helyzetű térségünkben nagyon sok gyermek / tanuló szorul. A gyerekek egy jelentős része hátrányos helyzetük, illetve fejlődési – pszichés éretlenségük miatt nem képes eleget tenni az elvárásoknak.

A 10 szakszolgálati terület ellátását a jövő tanévtől problémásnak látjuk, elsősorban a kevés szakemberlétszám miatt.

A székhelyintézmény és tagintézményünk kapcsolata jó. Szakszolgálatunk rendelkezik SZMSZ – el, Munkatervvel, minden dolgozónknak van munkaköri leírása.

A gazdálkodással összefüggésben logikusabbnak látnám a munkatársaimmal egyetértésben, ha helyben végezhetnék el a fenntartásunkkal összefüggő gazdasági feladatokat. Nem a székhelyintézmény gazdasági ügyeit végzők munkavégzésével vannak problémáink, velük maximálisan elégedettek vagyunk, hanem az utazás fáradalmait, költségeit csökkenthetnénk így le.

A megyei szakszolgálati vezetés világosan látja a problémákat, az igazgatói értekezleteken beszélünk a gondjainkról, keresve a megoldási módokat, lehetőségeinken belül.

Problémáink megoldását, amely teljes körű pedagógiai szakszolgálati munkavégzést jelentené, a humán – és a tárgyi erőforrások fejlesztésében látjuk.

 A fenntartótól kért statisztikai adatokat mindig időben elküldtük, melyek reálisan tükrözik helyzetünket.

A Mátészalkai Tagintézményben legfontosabb problémás területeink az alábbiak: szakemberhiány, a tárgyi erőforrások szűkössége, az épület állaga. Amennyiben más épületet biztosít számunkra az üzemeltető Mátészalka város a közeljövőben, azt központi – jól megközelíthető helyen lenne célszerű megvalósítani – véleményünk szerint.

 Baloghné Piros Zsuzsanna

 mb. igazgató

Mátészalka, 2014.06.27.